## Mazón apel·la a la “solidaritat europea” per a continuar afrontant la reconstrucció i que “la Comunitat Valenciana es pose en peu al més prompte possible”

*** Assenyala que davant la “magnitud” dels danys causats per les riuades és “necessària una resposta d’igual envergadura, pensada, coordinada i eficaç que la Generalitat no pot assumir quasi en solitari com ha fet fins ara”
* Destaca que el Consell “ha mobilitzat o compromés prop de 2.400 milions d’euros entre contractes per a la recuperació, ajudes directes a fons perdut als afectats i dotacions per a atorgar crèdits sense interessos per a les empreses”
* El president de la Generalitat rep una delegació de la Comissió de Recursos Naturals del Comité de les Regions, que demà visitarà zones com Godelleta, Quart, Torrent, l’Albufera o Paiporta**

**València.**

El president de la Generalitat, Carlos Mazón, ha apel·lat a la “solidaritat europea” per a continuar afrontant la reconstrucció i que “la Comunitat Valenciana es pose en peu al més prompte possible pel bé d’Espanya i de tota Europa”.

El cap del Consell ha rebut una delegació de la Comissió de Recursos Naturals del Comité de les Regions, encapçalada pel seu president, Piotr Calbecki, en la qual també ha participat el conseller de Medi Ambient, Infraestructures i Territori, Vicente Martínez Mus i el conseller d’Agricultura, Aigua, Ramaderia i Pesca, Miguel Barrachina.

Així, ha assenyalat que “el projecte comú que tots compartim i que durant dècades ha sabut superar les diferències culturals i idiomàtiques i convertir-les en riquesa i unitat, no es pot permetre que una de les seues regions més dinàmiques retarde la seua recuperació”.

En este sentit, ha traslladat que “la magnitud de la devastació de les riuades ha posat a prova les capacitats econòmiques i operatives del govern d’esta regió, de la mateixa manera que ho hauria suposat per a qualsevol zona europea sotmesa a esta mena de catàstrofe” per la qual cosa ha indicat que “és necessària una resposta d’igual envergadura, pensada, coordinada i eficaç i que la Generalitat no pot assumir quasi en solitari com ha fet fins ara”.

El president ha traslladat que “pròximament presentarem l’Informe del pla de reconstrucció que està ultimant la Vicepresidència per a la Recuperació Econòmica i social per a l’execució del qual requerirem el suport de les institucions europees” perquè “necessitem totes les accions que es puguen desenrotllar i tots els recursos que es puguen mobilitzar”.

En esta línia, ha destacat que “la nostra determinació no es doblegarà: treballarem sense descans donant solucions i res ens desviarà del verdaderament important que és la recuperació total de les zones afectades i els seus veïns”.

**2.400 milions d’euros mobilitzats per a la reconstrucció**

Durant la seua intervenció, Carlos Mazón ha subratllat el “desafiament” al qual s’està enfrontant la Comunitat Valenciana per al qual “no hi ha precedents històrics” i que inclou la reconstrucció d’infraestructures energètiques, viàries i portuàries, la recuperació del transport públic, la restitució de la xarxa de sanejament, la minimització de l’impacte mediambiental en els entorns naturals i forestals, així com la gestió de residus.

Així, ha destacat que la Generalitat “ha mobilitzat o compromés prop de 2.400 milions d’euros entre contractes per a la recuperació, ajudes directes a fons perdut als afectats i dotacions per a atorgar crèdits sense interessos per a les empreses”.

En este sentit, ha realçat que només la Conselleria de Medi Ambient, Infraestructures i Territori ha fet una “inversió sense precedents i un formidable desplegament de recursos per al qual s’han dedicat 2,8 milions d’euros diaris”.

Un procés gràcies al qual es va aconseguir restablir la circulació, en només un mes, de les 18 carreteres autonòmiques i assumir altres 60 obres més de vies de titularitat municipal que els ajuntaments no podien executar i les obres dels quals estan en marxa al 100 %.

Així mateix, reparar els danys en la xarxa de Metrovalencia ha suposat una inversió de més de 140 milions d’euros i es va poder recuperar en poc més d’un mes el funcionament de les 123 depuradores afectades amb una inversió de 50 milions d’euros. Actualment, s’han executat el 70 % de les actuacions de reconstrucció de sistemes de sanejament i depuració danyats i es preveu que este pla es concloga este mateix estiu.

Mazón ha assenyalat que “les riuades van generar un 500 % més de residus, estris i voluminosos que en un any normal en tota la Comunitat Valenciana” la qual cosa suposa unes 800.000 tones de les quals “ja n’hem retirat i tractat 500.000 després d’una inversió de 178,9 milions d’euros”.

D’igual manera, ha traslladat que l’impacte de les riuades tant en el Parc Natural de l’Albufera com en el Parc Natural del Túria va ser “considerable” per la qual cosa “hem impulsat una inversió de més de 40 milions d’euros per a la recuperació d’estos espais protegits”.

També ha indicat que “estem treballant a contrarellotge en la reconstrucció dels 2.755 quilòmetres de pistes forestals danyades en 186 municipis per a la qual cosa s’estan executant accions pressupostades en 93 milions d’euros”.

La delegació de la Comissió de Recursos Naturals del Comité de les Regions es desplaçarà demà a algunes de les zones afectades per la riuada d’octubre, entre elles, Torrent, Quart de Poblet, l’Albufera, Godelleta o Paiporta.

Fecha: 26/06/2025